Cintaine se trouvoorkoms: Dít pas by elke bruid
JY LEES NOU Cintaine se trouvoorkoms: Dít pas by elke bruid
FOTO'S Jenni Elizabeth.
Die grimeerkunstenaar en stilis Marí Conradie verklap meer.
Die akteurspaar Carel Nel en Cintaine Schutte het onlangs in die hart van die Moederstad getrou. Die troufoto's word eksklusief in SARIE se Januarie-uitgawe (nóú te koop!) gedeel.
FOTO'S Jenni Elizabeth
Marí Conradie, grimeerkunstenaar en haarstileerder van Mooistemooi, het saam met Cintaine beplan aan 'n voorkoms wat die rok sou komplimenteer. "Ons het baie gesit en gesels oor die tipe look wat sy wil hê vir die troue en baie gewerk met hoe haar rok gaan lyk."
Haar moderne poniestert:
Die inspirasie? Die sosiale vlinder en model Olivia Palermo op haar troudag in 2014. En die eindresultaat? 'n Moderne bokstert!
Die opstyl het haar rok se hoë halslyn gekomplementeer en steeds haar sleutelbene mooi gewys, verduidelik Marí. "Ek het haar hare lekker gekrul en dit opgevat. Dit was 'n goeie balans tussen boheems en stylvol." Haar haarvoorkoms was sag en spontaan.
"Wat dit vir my cool maak, is die feit dat ons teen die reëls gegaan het en eerder flyaways geskep het en nié dit weggesteek het nie."
Maak seker jy gebruik 'n sterk haarrekkie sodat die poniestert mooi in plek kan bly.
Draai 'n klein gedeelte van jou hare om jou poniestert om die haarrekkie te verbloem.
Die perfekte grimering vir 'n bruid:
"Sy wou soos 'n bruid voel, maar sy wou ook graag soos haarself lyk," sê Marí. Hulle het 'n middeweg gevind by wyse van 'n katoog om haar oë oop te maak, met minimale onderlaag vir 'n glansende, natuurlike voorkoms.
Marí beskryf die voorkoms as tydloos en elegant, iets wat by elke vrou mooi sal lyk.
Die fokus was op haar oë ...
"Ek wou haar oë beklemtoon, sy het verskriklike mooi oë." Marí het haar oë met behulp van vals wimpers en 'n swart oogomlyner beklemtoon. Sy sê dat dit steeds belangrik was om 'n sagte voorkoms aan haar oë te gee met trefkrag. Sagte skakerings van pruim, bruin en so bietjie goud het goed gewerk.